Kaotisk måned i Venstre

Mandag den 5. august: Det udløser kampvalg, da Venstres folketingsgruppe skal finde en ny næstformand. Sophie Løhde ender med at vinde over Inger Støjberg. Støjberg var ellers Lars Løkke Rasmussens foretrukne til posten.

Torsdag den 8. august: I et interview i Berlingske lægger Kristian Jensen afstand til Lars Løkke Rasmussens tanker om en SV-regering.

Fredag den 9. august: Claus Hjort Frederiksen opfordrer Kristian Jensen til at trække sig. Han mener, at næstformanden undsiger formand Lars Løkke Rasmussen med interviewet i Berlingske. Kristian Jensen afviser at trække sig.

Søndag den 11. august: Claus Hjort Frederiksen skriver på Facebook, at det delte formandskab i Venstre er slut. Siden 2014 har Venstre ellers givet udtryk for, at partiet har et delt formandskab mellem Løkke og Jensen.

Mandag den 12. august: Kristian Jensen siger, at der ikke er nogen ændringer i Venstres formandskab.

Onsdag den 14. august: Forretningsudvalget i Venstre holder møde.

Torsdag den 15. august: Claus Hjort Frederiksen trækker sit krav om Jensens afgang tilbage. Jensen siger, at der nu er luftet ud og skabt klarhed og opbakning til formanden og næstformanden.

Søndag den 18. august: Lars Løkke Rasmussen erkender i et interview, at han selv kunne have gjort mere for at undgå den krise, der har præget Venstre.

Mandag 19. august: Tiden er inde for Lars Løkke Rasmussen og Kristian Jensen til at sætte Venstre og det liberale Danmark højere end deres egne personlige ambitioner, skriver to kronikører i Jyllands-Posten, der er lokalpolitisk aktive og en del af Venstres bagland.

Søndag den 25. august: Lars Løkke Rasmussen slår fast, at han vil blive som formand, og at han ønsker, at partiets landsmøde rykkes frem til afholdelse inden Folketingets åbning i starten af oktober.

Mandag den 26. august: Venstres kommuneforeningsformænd i Region Midtjylland mødes for at diskutere deres holdning til partiets fremtidige ledelse. Mødet slutter med, at der bliver sendt en mail på vegne af 23 midtjyske medlemmer af Venstres hovedbestyrelse med en opfordring tli Lars Løkke og Kristian Jensen om at trække sig.

Tirsdag den 27. august: Lars Løkke Rasmussen afviser opfordringen fra det midtjyske bagland. Han siger, at han vil søge genvalg som formand på Venstres landsmøde.